Diari Oficial de la Generalitat Valenciana


Sumari del DOGV 9052, del 31-03-2021 (2021/2874)

RESOLUCIÓ de 17 de març de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Ontinyent, per a actualitzar i donar continuïtat al funcionament de l'oficina PROP mixta al municipi d'Ontinyent.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9052

Data del DOGV
:   31-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2874


Data del document
:   17-03-2021

Organisme emissor
:   Presidència de la Generalitat

Tipus de document
:   Resolució

RESOLUCIÓ de 17 de març de 2021, del director general de Relacions amb les Corts, per la qual es publica el conveni entre la Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Ontinyent, per a actualitzar i donar continuïtat al funcionament de l'oficina PROP mixta al municipi d'Ontinyent. [2021/2874]  
La Generalitat, a través de Conselleria de Participació, Transparència, Cooperació i Qualitat Democràtica i l'Ajuntament d'Ontinyent han subscrit, prèvia tramitació reglamentària, el dia 26 de febrer de 2021, el conveni per a actualitzar i donar continuïtat al funcionament de l'oficina PROP mixta al municipi d'Ontinyent, i d'acord amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 17 de març de 2021 i número 472/2021, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 17 de març de 2021.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Participació, Transparència, Cooperació i Qualitat Democràtica, i l'Ajuntament d'Ontinyent per a actualitzar i donar continuïtat al funcionament de l'oficina PROP mixta en el municipi d'Ontinyent  
  
  
Ontinyent, 26 de febrer de 2021  
  
Reunits  
D'una part, Rosa Pérez Garijo, consellera de Participació, Transparència, Cooperació i Qualitat Democràtica, en virtut de nomenament per Decret 6/2019, de 17 de juny, del president de la Generalitat, que actua en nom i representació de la Generalitat, de conformitat amb els articles 17.f i 28.g, de la Llei 5/1983, de 30 de desembre, del Consell, i facultada expressament per a la signatura del present conveni per acord del Consell, de data 20 de novembre de 2020.  
D'una altra part, Jorge Rodríguez Gramage, alcalde president de l'Ajuntament d'Ontinyent en nom i representació d'aquest, especialment facultat per a aquest acte en virtut de les atribucions que li confereix l'article 21 de la Llei 7/1985, de 2 d'abril, reguladora de les bases de règim local, i de l'acord del ple de l'Ajuntament adoptat en data 30 de juliol de 2020.  
  
Les parts intervenen en virtut dels seus càrrecs respectius, i en l'exercici de les facultats i atribucions que per ells tenen concedides, es reconeixen mútuament capacitat i legitimació per a subscriure el present conveni, i a aquest efecte  
  
Exposen  
Mitjançant l'obertura de l'oficina PROP mixta d'Ontinyent, el mes de febrer de 1999, a través de protocol entre la Generalitat i l'ajuntament de la localitat, es pretenia establir una col·laboració que es veia indispensable per a la consecució de l'Administració intel·ligent del segle XXI i que, dins del respecte a l'autonomia de cadascun dels tres nivells burocràtics de gestió dels serveis públics: local, autonòmic i Administració general de l'Estat, necessitava també la necessària coordinació i l'esforç per a oferir el millor servei als nostres comuns ciutadans. Així, es va posar a la disposició de la descentralització funcional de serveis que suposen les oficines PROP, els elements d'infraestructura, materials i personals, necessaris per a l'òptim acompliment de les comeses assignades a aquestes oficines, i s'hi van integrar, així mateix, els serveis propis que ofereix aquella corporació.  
  
Al llarg d'aquests anys s'han produït canvis normatius que afecten substancialment el funcionament de les oficines PROP. En particular, el Decret 191/2014, de 14 de novembre, del Consell, pel qual es regula l'atenció a la ciutadania, el registre d'entrada i eixida d'escrits i l'ordenació de les oficines de registre en l'Administració de la Generalitat (DOGV 7406, 19 de novembre), així com la publicació del conveni marc entre l'Administració general de l'Estat i la Generalitat per a la implantació d'una xarxa d'oficines integrades d'atenció al ciutadà en l'àmbit territorial de la Comunitat Valenciana, mitjançant la Resolució de 18 de juny de 2015, de la directora general del Secretariat del Consell i Relacions amb les Corts (DOGV 7752, 19 de juny), que substitueix l'anterior de 2007. Posteriorment, les lleis 39/2015, d'1 d'octubre del procediment administratiu comú de les administracions públiques i la Llei 40/2015, d'1 d'octubre, de règim jurídic del sector públic (BOE 236, 02 d'octubre) han generat un important repte en la modernització de l'atenció a la ciutadania, configurant un nou model.  
  
Per tot això, resulta natural que l'Ajuntament d'Ontinyent i la Generalitat hagen decidit impulsar aquesta col·laboració per a donar-se suport mútuament en la consecució de la nova administració pública que conformen aquestes lleis, conscients del gran valor aportat per la constitució de l'oficina PROP mixta, ja que des del seu inici ha atés més de 525.000 persones, totes dues administracions han decidit renovar i impulsar aquesta col·laboració per a actualitzar els postulats del conveni de col·laboració i donar-se suport mútuament en la consecució de la nova administració pública que conformen aquestes lleis.  
El present conveni és, doncs, una manifestació patent d'aquesta voluntat comuna de l'Administració local i autonòmica de continuar acostant-se a la nostra ciutadania, desconcentrant i descentralitzant les seues funcions, de continuar esforçant-se per renovar, actualitzant la col·laboració interadministrativa, i contribuir així al nou concepte i realitat pràctica de prestació dels serveis públics.  
El Decret 191/2014 en l'article 9 preveu les oficines PROP com una xarxa d'atenció presencial, distribuïda geogràficament al llarg de la Comunitat Valenciana. Aquestes oficines poden ser pròpies de la Generalitat o mixtes.  
Segons estableix el decret esmentat, les oficines PROP mixtes són les compartides per la Generalitat i una entitat local, per tant, s'hi poden prestar serveis corresponents a totes dues administracions. La creació de les oficines PROP, quan siguen mixtes, es durà a terme mitjançant la signatura d'un conveni amb l'entitat local corresponent.  
  
En conseqüència, per tot allò que s'ha exposat, les parts acorden subscriure el present conveni, que es regirà per les següents:  
  
Estipulacions  
  
Primera. Objecte  
1. L'objecte del conveni és actualitzar i donar continuïtat al funcionament de l'oficina PROP mixta d'Ontinyent.  
2. La Generalitat manifesta el propòsit de col·laborar amb l'Ajuntament d'Ontinyent amb aquesta finalitat.  
  
Segona. Obligacions de la Generalitat  
1. Són obligacions generals de la Generalitat derivades del compliment del present conveni:  
1.1. En relació als serveis prestats per l'oficina PROP mixta:  
  
a) Proporcionar informació general sobre qualsevol tràmit o procediment i servei de la Generalitat i les seues entitats autònomes, vinculades o dependents, especificant tota aquella informació necessària per a iniciar la seua tramitació: terminis, documentació, lloc i forma de presentació, normativa, etc.  
b) Facilitar informació sobre les ofertes i convocatòries d'ocupació pública de la Generalitat, administracions locals i universitats de la Comunitat Valenciana, Administració de l'Estat, altres comunitats autònomes i Unió Europea.  
c) Addicionalment, respecte a les ofertes d'ocupació pública convocades per la Generalitat, oferir informació dels terminis, les llistes provisionals i definitives i les notes.  
d) Enviar a la ciutadania, quan ho sol·licite, informació sobre els procediments i convocatòries d'ocupació pública, de manera gratuïta.  
e) Proporcionar, de manera gratuïta, els impresos oficials necessaris per a iniciar procediments i realitzar tràmits.  
f) També es facilitaran els enllaços als formularis electrònics d'aquells procediments la tramitació dels quals haja de realitzar-se de forma exclusivament telemàtica.  
g) Facilitar informació sobre l'organització, competències, adreça, telèfon i correu electrònic de totes les unitats administratives de la Generalitat, així com el seu mapa de localització.  
h) Informar sobre el personal al servei de la Generalitat: identificació i localització.  
i) Proporcionar la relació de les oficines de registres a les quals el ciutadà es pot dirigir en la Comunitat Valenciana per a presentar documentació dirigida a l'Administració, i indicar com es pot presentar en cadascuna d'elles.  
j) Realitzar la subscripció al Butlletí de Novetats de la Generalitat, servei d'alertes d'informació sobre les últimes novetats que es produïsquen de tràmits i serveis i/o ofertes d'ocupació pública.  
k) Expedició del Certificat de Signatura Electrònica de la Generalitat i del Sistema AZ@BO, per a facilitar la identificació de la ciutadania en la seua relació amb les administracions públiques.  
1.2. Per a la prestació dels serveis oficina PROP mixta, la Generalitat:  
a) Aportarà a aquesta oficina els recursos humans necessaris per a la prestació dels seus serveis d'informació general.  
b) Dotarà aquesta oficina de la infraestructura de comunicacions necessària per a garantir l'accés a les bases de dades de la Generalitat.  
c) Realitzarà la instal·lació i manteniment dels programes i bases de dades de la Generalitat necessaris per a l'atenció a la ciutadania, especialment el sistema de gestió d'esperes descrit en aquest conveni.  
  
d) Dotar el seu personal propi dels mitjans informàtics (ordinadors personals i equips d'impressió) necessaris, propietat de la Generalitat, per a la prestació òptima del servei d'atenció a la ciutadania en l'oficina PROP.  
e) Configurar un Punt de Registre d'Usuari per a l'expedició de certificats de signatura electrònica i UC@HF.  
f) Aportarà llicències de manera gratuïta del sistema de gestió d'esperes durant el període de vigència del present conveni.  
1.3. Serveis prestats pel Servei d'Atenció a la Ciutadania (o la Subdirecció General de Qualitat i Atenció a la Ciutadania):  
El Servei d'Atenció a la Ciutadania realitzarà periòdicament enquestes de satisfacció als usuaris i usuàries de l'oficina PROP mixta sobre l'atenció rebuda i informarà l'Ajuntament d'Ontinyent dels resultats obtinguts.  
  
Sistema de Gestió d'Esperes  
La Generalitat facilitarà la implantació en l'oficina d'un sistema de gestió d'esperes, programari que permet organitzar i dirigir als ciutadans i ciutadanes, guiant-los per a accedir al servei desitjat i al lloc d'atenció personalitzada corresponent, perquè siguen atesos amb totes les garanties d'equitat i confidencialitat.  
El sistema és gestionat des d'una aplicació que permet conéixer estadístiques sobre l'atenció presencial, amb paràmetres com ara: nombre de ciutadans i ciutadanes atesos, temps emprat en l'atenció, temps mitjà d'espera i informes estadístics.  
  
Són elements del sistema:  
1) Punt autodispensador de tiquets  
La seua funció és la de guiar la ciutadania als llocs d'atenció corresponents, d'acord amb la mena de tràmit sol·licitat.  
A aquest efecte, s'instal·larà un ordinador servidor del sistema d'esperes, amb una pantalla tàctil i una impressora tèrmica estàndard de grandària reduïda per a la impressió de tiquets. Aquest ordinador inclourà un programari que actua com a «dispensador de tiquets virtual».  
2) Ordinador i pantalla de televisió  
En la zona d'espera se situaran un ordinador i una pantalla de televisió per a la visualització dels torns i números cridats en el sistema, així com una altra informació multimèdia.  
3) Client d'accés al sistema  
En cada lloc d'atenció es comptarà amb un accés al sistema d'esperes, que permet l'usuari cridar el tiquet següent, veure les persones en espera, finalitzar l'atenció, reenviar persones d'un servei a un altre, etc.  
  
El sistema d'esperes instal·lat per Generalitat també permet posar a la disposició de l'ajuntament la possibilitat d'utilitzar i gestionar un sistema de cites prèvies en entorn web per als seus serveis situats en l'oficina PROP mixta. En aquest cas, serà el mateix ajuntament qui s'encarregarà de la seua gestió i programació pel que fa als serveis municipals.  
  
  
Tercera. Obligacions de l'Ajuntament d'Ontinyent  
Són obligacions de l'Ajuntament d'Ontinyent:  
a) Proporcionar els elements relacionats amb la imatge corporativa, que inclourà senyalització, tant exterior com interior, a partir dels models i especificacions subministrats per la Generalitat. La senyalització exterior haurà d'incloure també preavisos i avisos en senyals, banderoles o qualsevol mitjà dels utilitzats habitualment en el municipi on se situa l'oficina, per a guiar la ciutadania cap als serveis públics de la població. Aquests elements hauran d'estar instal·lats en la data de signatura del conveni.  
b) Aportar a l'oficina el mobiliari i estris necessaris per a la prestació adequada del servei, amb les mateixes característiques i uniformement per a tot el personal situat en l'oficina.  
c) Destinar una dependència al carrer Maians, núm. 19 d'Ontinyent, per a la posada en funcionament de l'oficina PROP mixta. Així mateix realitzarà l'obra civil corresponent per al seu funcionament incloent-hi les instal·lacions de cablejat estructurat i infraestructura de comunicacions per a tots els llocs situats en l'oficina.  
d) Dotar aquesta oficina de fotocopiadora d'ús públic.  
e) Dotar l'Oficina d'una sala d'espera dimensionada adequadament a la dependència habilitada com a oficina PROP, a fi que la ciutadania dispose d'un espai d'espera còmode i accessible.  
f) Dotar el seu personal propi dels mitjans informàtics i electrònics necessaris per a la prestació òptima del servei, així com el material de telefonia necessari per al personal de la Generalitat.  
g) Assumir les despeses corrents que genere el funcionament de l'oficina, entenent per tals, llum, aigua, comunicacions, correus, telefonia, neteja, seguretat, ascensors, si és el cas, i qualsevol altre necessari per al seu manteniment.  
h) Si és el cas, l'Ajuntament d'Ontinyent s'encarregarà de la gestió i programació del sistema de cita prèvia, pel que fa als serveis municipals, després del període de formació al seu personal.  
i) Fins a l'entrada en vigor del que es disposa per als registres públics en la Llei 39/2015, d'1 d'octubre, del procediment administratiu comú de les administracions públiques, l'Ajuntament d'Ontinyent continuarà realitzant les labors de registre públic, i assignarà, almenys, un funcionari o funcionària que atenga les tasques d'informació municipal i registre de documents.  
  
Quarta. Obligacions conjuntes  
1) La Generalitat i l'Ajuntament d'Ontinyent, segons el que s'estableix en l'apartat 3 de l'article 11 del Decret 191/2014, de 14 de novembre, del Consell, acordaran l'horari general d'atenció al públic en el present conveni.  
En aplicació d'aquest article, l'horari d'atenció al públic de l'oficina PROP mixta d'Ontinyent, es fixa amb caràcter general de dilluns a divendres de 10 a 14 hores, podrà ser modificat per acord de la comissió mixta paritària prevista en l'estipulació cinquena del present conveni i adaptar-se als horaris estivals i festius fixats per al personal de l'Ajuntament d'Ontinyent.  
L'Ajuntament d'Ontinyent haurà de garantir l'accés del personal de la Generalitat a les instal·lacions per al compliment del seu horari de treball.  
L'horari es podrà consultar en el portal corporatiu de la Generalitat i en el servei d'informació 012. També estarà indicat a la porta d'entrada de l'oficina.  
2) L'Ajuntament d'Ontinyent i la Generalitat podran definir noves tasques diferents de les estipulades en el present conveni per a cada administració, durant períodes temporals, que hauran de ser aprovades per la comissió mixta i que, en tot cas, hauran de ser ateses amb els seus mitjans personals i materials sense suposar obligacions econòmiques per a la Generalitat.  
  
  
  
Cinquena. Seguiment del conveni. Comissió mixta paritària  
La Generalitat i l'Ajuntament d'Ontinyent acorden estudiar les pautes a seguir per a la materialització d'aquest projecte, fixant tant les actuacions a realitzar per a l'execució del conveni, com per a resoldre els retards i incidències que es puguen presentar durant la seua vigència. Amb aquest fi, es constituirà una comissió mixta preferentment de quatre membres per al seguiment i control.  
Els representants de l'Ajuntament d'Ontinyent en la comissió mixta seran la persona titular de l'Alcaldia i la persona responsable del Servei d'Atenció a la Ciutadania, com a vocals principals i com a vocals suplents les persones en els qui deleguen.  
Els representants de la Generalitat en la comissió mixta seran la persona titular de la subdirecció general i la titular de la direcció de servei amb competències en atenció a la ciutadania com a vocals principals i com a vocals suplents les persones en els qui deleguen.  
En l'acta de constitució de la comissió mixta es reflectiran els vocals principals i suplents de la comissió i el quòrum necessari per a l'establiment d'acords.  
La comissió mixta remetrà còpia de les actes, acords i informes que emeta en el desenvolupament i execució de les seues funcions al servei competent en matèria d'atenció a la ciutadania en l'administració del Consell.  
  
Sisena. Règim econòmic  
Aquest conveni de col·laboració no comporta obligacions econòmiques entre les parts signants. Per tant, l'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Setena. Duració i extinció  
1. El present conveni farà efecte a partir del dia de la seua signatura i tindrà una duració de quatre anys. Abans de la finalització d'aquest termini, les parts podran acordar la pròrroga unànimement per un període addicional de quatre anys.  
2. Aquest conveni s'extingirà per les causes següents:  
a) El transcurs del termini de vigència del conveni sense haver-se'n acordat la pròrroga, o una vegada transcorreguda aquesta.  
b) L'acord unànime de tots els signants.  
c) Denúncia expressa de qualsevol de les administracions intervinents, que haurà de comunicar-la a l'altra part, amb una antelació mínima de tres mesos a la data en la qual es preveja l'extinció.  
d) Per incompliment dels compromisos de qualsevol de les parts. En aquest supòsit, la part complidora requerirà la part incomplidora perquè duga a terme els compromisos que es consideren incomplits, en el termini que s'indique i, com a màxim en sis mesos. Després de la recepció del requeriment, la part incomplidora, en el termini de deu dies hàbils, podrà al·legar i presentar els documents i justificacions que estime pertinents.  
Si, transcorregut el termini indicat en el requeriment, i estudiats els documents i justificacions presentats, la part que va dirigir el requeriment considerarà que persisteix l'incompliment, notificarà a l'altra part la concurrència de la causa d'extinció per resolució i s'entendrà resolt el conveni.  
El requeriment, els documents i informes presentats i la notificació de resolució, també seran comunicats a la comissió mixta paritària de seguiment i control de l'execució del conveni.  
e) Per decisió judicial declaratòria de la nul·litat del conveni.  
f) Per obertura d'una oficina PROP pròpia de la Generalitat en la localitat.  
3. El compliment i l'extinció del conveni donarà lloc a la seua liquidació. En el supòsit d'extinció del conveni, una vegada iniciada la seua vigència, per alguna de les causes assenyalades en les lletres c o d de l'apartat anterior, serà la comissió prevista en l'estipulació cinquena qui mitjançant acord adoptat a aquest efecte determinarà la manera de finalització de les actuacions en curs de la manera menys onerosa per a les parts afectades.  
  
Huitena. Naturalesa i règim jurídic  
El present conveni de col·laboració és de caràcter administratiu i es considera inclòs en l'article 6.1 de la Llei 9/2017, de 8 de novembre, de Contractes del Sector Públic, per la qual es transposen a l'ordenament jurídic espanyol les directives el Parlament Europeu i del Consell 2014/23/UE i 2014/24/UE, de 26 de febrer de 2014, per tant, queda fora del seu àmbit d'aplicació, sense perjudici de l'observança dels principis d'aquella llei per a resoldre els dubtes i llacunes que puguen presentar-se, i es regirà, en conseqüència, per les seues pròpies clàusules i, supletòriament, per les normes generals del dret administratiu.  
  
Especialment, aquest conveni queda subjecte a l'article 140.2 de la Llei 40/2015, d'1 d'octubre, de règim jurídic del sector públic i, en virtut d'això, a la Llei 7/1985, de 2 d'abril, reguladora de les bases del règim local, fonamentalment el seu article 57, així com al Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local (articles 61 a 71) i, amb caràcter supletori, als articles 47 a 50, del títol II de la Llei 40/2015, esmentada i a la resta de la normativa que resulte aplicable.  
  
Finalment, el present conveni queda subjecte a la regulació continguda en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, així com en la resta de normativa aplicable en aquesta matèria.  
La resolució de les controvèrsies que pogueren plantejar-se sobre la interpretació i execució del present conveni, hauran de solucionar-se per acord entre les parts en el si de la comissió prevista en l'estipulació cinquena, no obstant això, les qüestions litigioses que pogueren sorgir en la seua interpretació i compliment seran de coneixement i competència de l'ordre jurisdiccional contenciós administratiu.  
  
Novena. Règim de protecció de dades i seguretat  
1. El règim de protecció de dades de caràcter personal en les actuacions que es desenvolupen en execució del present conveni, serà el previst en la Llei orgànica 3/2018, de 5 de desembre, de protecció de dades personals i garantia dels drets digitals, i en la seua normativa de desplegament.  
2. Les parts vetlaran pel compliment del Reial decret 3/2010, de 8 de gener, pel qual es regula l'Esquema Nacional de Seguretat en l'àmbit de l'Administració electrònica.  
  
Deu. Inscripció i publicació  
Aquest conveni s'inscriurà en el Registre de Convenis de la Generalitat i serà publicat en el Diari Oficial de la Generalitat Valenciana.  
Així mateix, segons disposen els articles 9.1.c i 10.1 i 3 de la Llei 2/2015, de 3 d'abril, de la Generalitat, de transparència, bon govern i participació ciutadana de la Comunitat Valenciana, el text íntegre del conveni es publicarà en el Portal de Transparència de la Generalitat (www.gvaoberta.gva.es) i en la pàgina web de l'Ajuntament d'Ontinyent (www.ontinyent.es).  
  
I en prova de conformitat amb el que s'ha exposat, signen els compareixents el present conveni per duplicat, a un sol efecte, en el lloc i data indicats.  
  
La consellera de Participació, Transparència, Cooperació i Qualitat Democràtica: Rosa Pérez Garijo.  
L'alcalde president de l'Ajuntament d'Ontinyent: Jorge Rodríguez Gramage.